[bookmark: _GoBack]שֶׁמֶן זַיִת זַך טָהוֹר/ מירי צללזון

חג החנוכה הוא הזדמנות יפה להתנסות באופן חווייתי בתהליך הפקת השמן מן הזיתים, ממש כמו שמתואר בשיר...


אַתֶּם וַדַּאי כֻּלְּכֶם זוֹכְרִים, 
אֶת כָּל הַנֵּס אֲשֶׁר קָרָה,
כְּשֶׁכַּד קָטָן שְׁמוֹנָה יָמִים 
הֵאִיר אֶת הַמְּנוֹרָה..

אַך יְהוּדָה הַמַּכַּבִּי
הָיָה מוּדְאָג כָּל-כָּך:
אֵיך אַחְרֵי הַנֵּס יָשִׂיגוּ
עוֹד כַּדִּים שֶׁל שֶׁמֶן זַך? 

"לֵך אֶל כֶּרֶם הַזֵּיתִים!"
כָּך אָמְרוּ לוֹ אֲנָשִׁים,
שָׁם תּוּכַל וַדַּאי לִבְחוֹר
שֶׁמֶן זַיִת זַך טָהוֹר!"

יָצָא לַדֶּרֶך יְהוּדָה, 
גִּבּוֹר הַמַּכַּבִּים,
לְחַפֵּשׂ בְּכָל מָקוֹם –
כֶּרֶם שֶׁל זֵיתִים.

חִיפֵּשׂ-חִיפֵּשׂ, עַד שֶׁרָאָה, 
לְיַד גִּבְעָה וּבַיִת 
עוֹמֵד, לְגַמְרֵי בַּפִּנָה
עֵץ זָקֵן שֶׁל זַיִת..

–"זַיִת, זַיִת, תֵּן לִי שֶׁמֶן!
שֶׁמֶן זַיִת זַך טָהוֹר,
לַמְּנוֹרָה שֶׁבַּמִּקְדָּשׁ –
לְהַדְלִיק בָּהּ אֶת הָאוֹר!"

עֵץ הַזַּיִת הַזָּקֵן, 
רַק חִיֵּך וְנֶאֱנַח: 
"אֵין לִי שֶׁמֶן זַיִת זַך.. 
אַך זֵיתִים מַמָּשׁ טוֹבִים –
יֵשׁ אֶצְלִי.. בַּ הֲ מ וֹ נִ י ם!"

– "אֲבָל, זַיִת, אֵיך עוֹשִׂים
שֶׁמֶן זַך מִן הַזֵּיתִים?"

– "קֹדֶם-כֹּל תִּמְסוֹק אוֹתָם,
וְתַחְתּוֹך אוֹתָם דַּק-דַּק!
בָּעֵלִי וּבַמַּכְתֵּשׁ –
תִּכְתּוֹש אוֹתָם חָזָק-חָזָק..
וְתִמְעַך.. 
וּתְרַסֵּק..
וְתִסְחַט..
הֵיטֵב-הֵיטֵב..
עַד שֶׁשֶּׁמֶן יְרַקְרַק..
יְטַפְטֵף לְתוֹך הַכַּד!"

– "אָז יִהְיֶה לִי שֶׁמֶן זַך?"

– "לֹא.. זֶה לֹא מַהֵר כָּל-כָּך!
כִּי צָרִיך עוֹד לְסַנֵּן..
לְסַנֵּן.. 
וּלְסַנֵן.. 
וְרַק אָז יִהְיֶה הַשֶּׁמֶן –
שֶׁמֶן זַך, כָּמוֹהוּ אֵין!"

כָּך עָשָׂה הַמַּכַּבִּי.
הוּא מִלֵּא כַּדִּים בַּשֶּׁמֶן
וְחָזַר חִישׁ מְהֵרָה
לַמִּקְדָּשׁ, שֶׁבּוֹ תָּאִיר
כָּל הַזְּמַן – הַמְּנוֹרָה...

